Torsten Schack Pedersen (V), 2024-02-22:
Tak for ordet, og tak til Dansk Folkeparti for at rejse den her debat om befolkningstilvækst og behov for at bevare danske værdier, traditioner, sprog og historie, for det er en vigtig debat, og den kommer nok i flere dele.
Men der er ingen tvivl om, at den udlændingelov, der blev vedtaget i 1983, var stærkt, stærkt bekymrende.
Og hvis jeg husker min politiske danmarkshistorie korrekt – jeg var 7 år på daværende tidspunkt, så jeg skal ikke vove at påstå, at det er noget, jeg husker – så var det et lovforslag, som den daværende firkløverregering fremsatte, men der var så et flertal for nogle ret voldsomme ændringsforslag, som blev stemt igennem.
Og den daværende firkløverregering, som man skal huske trådte til for at redde Danmark fra den økonomiske afgrund, accepterede så, at der var et udlændingepolitisk flertal, som var anderledes end det flertal, som regeringen i øvrigt baserede sig på, og som var grundlaget for at skabe en økonomisk genopretning af Danmark.
Så det er ikke ændringer, som jeg som Venstremand føler ligger mig nær.
Det var et ændringsforslag, der blev stemt igennem imod Venstres stemmer, som jeg husker det.
Det er blot for fuldstændighedens skyld.
Så er det også vigtigt at understrege, som det allerede er blevet sagt heroppefra, at situationen ændrer sig dramatisk i 2001, og det gør den efter valget, hvor hr. Anders Fogh Rasmussen bliver statsminister og indfører en fast og fair udlændingepolitik, efter vi i Venstre var gået til valg på den.
Der var ret mange voldsomme debatter.
Men det flertal gjorde jo op med den udlændingepolitik, der havde været ført siden 1983, og det var rigtig, rigtig godt, og det var rigtig, rigtig nødvendigt.
For det har betydning, hvor mange der kommer til Danmark, og vi har strammet op siden 2001, og det har vi sådan set gjort gentagne gange siden, for det er vigtigt, at der føres en stram og ansvarlig udlændingepolitik.
Vi skal selvfølgelig have styr på indvandringen, så vi som samfund ikke tager imod flere, end vores samfund kan rumme.
Vi skal naturligvis også sørge for, at integrationsindsatsen er stærk, for vi skal bevare sammenhængskraften i vores land.
Det kræver naturligvis, at vi stiller krav til de flygtninge og indvandrere, der kommer til landet.
Man skal være i arbejde, og man skal bidrage til fællesskabet.
Det er naturligvis rettesnoren for den politik, vi fører.
Og heldigvis går det den rette vej med beskæftigelsen blandt indvandrere og efterkommere med ikkevestlig baggrund.
At være i Danmark handler ikke alene om at bidrage til fællesskabet og være selvforsørgende, men man skal også kunne sproget.
Det er nødvendige betingelser for at være en aktiv del af det danske samfund.
Men det er ikke tilstrækkeligt, for man skal jo også tage de danske værdier til sig: frihed; demokrati; ligestilling mellem kønnene; respekt for, at andre har en anden opfattelse; respekt for, at folk har politiske observanser og har holdninger til konflikter rundtomkring i verden, som er anderledes end dem, man selv har, uden at det skal føre til antisemitiske overfald, udskamninger og andet af det meget voldsomme, der er blevet beskrevet i den rapport, der er blevet offentliggjort i dag.
Og det er klart, at noget af det kan henføres til særlige kulturer fra visse dele af verden.
Vi ser jo altså ikke menige russere blive jagtet rundt i gaderne i Danmark, fordi Putin har invaderet Ukraine.
Nej, det er problemer, der udspringer særlig i forhold til Mellemøsten og Nordafrika.
Det er åbenlyst for enhver.
Så det kræver selvfølgelig også, at vi sætter stærkt ind imod social kontrol og radikalisering og fører en effektiv indsats for at bekæmpe ghettoer.
For hvis man skal være i Danmark, skal man tage de danske værdier til sig.
Og det er dem, der kommer til Danmark, der skal tilpasse sig vores levevis, og ikke omvendt.
Så derfor er vi jo fra Venstres side enige i, at dansk og Danmarks identitet skal være forankret i danske værdier, kultur og traditioner.
Tak for ordet.